Ba Forsvaret om hjelp til å finne nordmenn etter promillekrasj
Det var klokken 00.32 at politiet i Åre fikk inn meldinger om at en norskregistrert bil lå på taket ved länsväg 321 utenfor Mattmar i Sverige. - Da vi kom til stedet var bilen fremdeles varm, men det var ingen tegn til hverken fører eller passasjerer, sier vakthavende befal Mikal Abramsson ved politiet i Jämtland til VG Nett. Ved 03.30-tiden fant politiet en av de to nordmennene som hadde vært i bilen. Men den andre var fortsatt som sunket i jorden.Med like før klokken 12, før Forsvaret rakk å mobilisere mannskaper til leteaksjonen, dukket den savnede nordmannen opp på familiehytta de to hadde bodd i før den famøse bilturen 11 timer tidligere. - Han har oppgitt at han har gått rundt i skogen i natt. Det får vi ikke helt til å stemme siden det har regnet og han var tørrskodd da vi møtte ham, sier Abramsson. - Begge to var beruset, og svært lite samarbeidsvillige. De har ikke akkurat gjort arbeidet vårt lettere, sier Abramsson. Han er svært kritisk til at de to trønderne stakk av etter ulykken.- Det er veldig trist og svært unødvendig. Dette har tappet oss for enorme ressurser, både med tanke på tid og mannskaper. Vi har måttet prioritere bort flere andre viktige oppdrag, sier Abramsson.De to nordmennene skal ifølge politiet være i slutten av 20-årene fra Nord-Trøndelag. Begge ble i ettermiddag sluppet fri etter at blodprøver og avhør var sikret. - Den ene har fortalt at de hadde blitt enige om å holde seg unna oss. Han første vi fikk tak i er mistenkt for fyllekjøring, sier Abramsson.
Da hverken helikopter, letemannskaper eller hundepatruljene fant nordmannen etter trafikkulykken, ba svensk politi Forsvaret om hjelp for å finne ham.